Һуғыш балалары тормоштоң бөтә ауырлыҡтарын еңеп, ысын кеше булып үҫкән. Ваҡыты еткәс, үҙ яртыларын табып, матур ғаилә ҡорғандар. Күгәрсен районының Етеболаҡ ауылында йәшәгән ҡартатайым менән ҡартәсәйем өс ул, бер ҡыҙ тәрбиәләп үҫтергән. Бөгөн ете ейән-ейәнсәренә һәм өс бүләһенә ҡыуанып йәшәйҙәр. Бикбирҙе ауылында йәшәүсе ҡартатайым менән өләсәйем дүрт ул, ике ҡыҙға ғүмер бирә. Бөгөн уларҙың 16 ейән-ейәнсәре, ете бүләһе бар. Ярты быуат элек татыу ғаилә ҡороп, бөгөн дә улар тырышып донъя көтә, мал тота, ҡорт аҫрай. Ҡартатайҙарымды Украиналағы хәл бик борсой. Нисек инде, шул тиклем һуғышты күреп, улар һаман шуны көҫәй, тип борсолалар. Халыҡтар дуҫ йәшәһен, донъялар тыныс булһын, тип теләй улар көн һайын.